Datum: 3. 10. 2025

Spoštovani,

objavljamo odgovor na zastavljena vprašanja gospodarskih subjektov za javno naročilo št. **LPT-128/25** **Nakup treh čistilnih strojev,** ki so bila posredovana naročniku preko Portala javnih naročil.

VPRAŠANJE:Datum prejema: 02. 10.2025 11:38

Spoštovani, ob pregledu razpisne dokumentacije ugotavljamo, da so tehnične zahteve za predmet javnega naročila oblikovane na način, ki jih – po nam znanih informacijah – v celoti izpolnjuje le en proizvajalec v Evropi. Takšna specifikacija konkretno omejuje konkurenco in s tem možnosti za oddajo ponudbe s strani drugih gospodarskih subjektov, kar pomeni kršitev temeljnih načel Zakona o javnem naročanju (ZJN-3), zlasti načela zagotavljanja konkurence med ponudniki, načela enakopravne obravnave ter načela sorazmernosti. Zahtevki, ki vodijo do situacije, kjer lahko konkurenčne ponudbe odda zgolj en proizvajalec oziroma njegov distributer, ne izkazujejo objektivno utemeljene potrebe naročnika, temveč neupravičeno omejujejo krog možnih ponudnikov. Na tej podlagi naročnika pozivamo, da tehnične specifikacije ustrezno spremeni oz. prilagodi na način, ki bo omogočal enakopravno udeležbo širšemu krogu ponudnikov, ob upoštevanju funkcionalnih zahtev predmeta naročila. V nasprotnem primeru bomo kot potencialni ponudnik resno razmislili o vložitvi zahtevka za revizijo, saj ocenjujemo, da je trenutna vsebina dokumentacije v nasprotju z določili ZJN-3.

ODGOVOR:

Naročnik oblikuje tehnično specifikacijo predmeta javnega naročila v skladu s specifičnimi potrebami, upoštevajoč velikost površin, ki jih je potrebno očistiti ter čas, v katerem naj bi bile navedene površine očiščene. Z vsemi čistilnimi stroji, ki na relevantnem trgu obstajajo, ni možno v enakem času očistiti enakih površin. Naročnik je preveril navedbe gospodarskega subjekta in ugotovil, da na relevantnem trgu obstaja več gospodarskih subjektov, ki izpolnjujejo tehnične zahteve naročnika za posamezni sklop predmeta javnega naročila. Naročnik prav tako ugotavlja, da gospodarski subjekt ni navedel na kateri sklop predmeta javnega naročila se vprašanje nanaša, niti ni navedel, kateri del tehničnih zahtev lahko izpolni samo en ponudnik.

Ne glede na navedeno, naročnik spreminja tehnično specifikacijo (Priloga 5/1- 5/3) za posamezni sklop predmeta javnega naročila, in sicer v naslednjih tehničnih zahteva:

* pritisk krtač,
* delovna hitrost,
* posoda za čisto vodo,
* posoda za odpadno vodo in
* servisiranje in asistenca.

Spremembe so podrobno razvidne iz spremenjenih tehničnih specifikacij za posamezni sklop predmeta javnega naročila (Priloga 5/1- 5/3).

Naročnik je na Portalu javnih naročil objavil spremenjeno razpisno dokumentacijo, ki zajema vse navedene spremembe. Ponudniki morajo pri pripravi ponudbe upoštevati vse spremembe razpisne dokumentacije in ponudbo oddati na spremenjenih obrazcih (prilogah), ki so sestavni del spremenjene razpisne dokumentacije z dne 3. 10. 2025.

VPRAŠANJE:Datum prejema: 02. 10.2025 11:47

Spoštovani, v zvezi z določbo razpisne dokumentacije, ki zahteva zagotavljanje vsaj enega pooblaščenega servisa na območju Mestne občine Ljubljana, želimo opozoriti, da takšna geografska omejitev lahko neupravičeno omeji konkurenco in možnost sodelovanja ponudnikov, ki imajo ustrezno pooblaščeno servisno mrežo ali lasten servis izven omenjenega območja. Glede na majhnost Slovenije in relativno dobro razvito cestno mrežo smo prepričani, da lahko ustrezni serviserji zagotovijo hitro odzivnost ne glede na točno lokacijo znotraj države in zato menimo, da je zahteva po servisu specifično na območju Mestne občine Ljubljana bolj formalnost kot nujnost, kar lahko neupravičeno izključi številne kvalificirane ponudnike. V duhu načel ZJN-3, zlasti zagotavljanja konkurence, sorazmernosti in enakopravne obravnave, predlagamo, da naročnik preuči možnost prilagoditve te zahteve, tako da se omogoči sodelovanje širšemu krogu ponudnikov, ob hkratnem ohranjanju kakovosti in pravočasnosti servisnih storitev.

ODGOVOR:

Naročnik želi s tako zahtevo zagotoviti ustrezno/kvalitetno/pravočasno odpravo morebitnih napak v garancijski dobi dobavljenih čistilnih strojev iz posameznega sklopa predmeta javnega naročila.

Naročnik spreminja razpisno dokumentacijo v delu, ki se nanašana zagotavljanje garancijskih popravil/odprave napak v času garancijske dobe čistilnih strojev, in sicer:

* zahteva za pooblaščen servis na območju Mestne občine Ljubljana se črta,
* spreminja se način izvajanje garancijskih popravil oziroma odprave napak v času garancijske dobe stroja,
* ponudnik mora zagotoviti ustrezno usposobljen servis na območju Republike Slovenije, ki bo zagotavljal odpravo napak v garancijski dobi in storitve, povezane z garancijskimi popravili stroja. Servis mora servisne storitve v času garancijske dobe izvajati po pravilih stroke in v skladu z navodili proizvajalca čistilnega stroja za priznanje garancijskih popravil,
* servis se bo dolžan odzvati na obvestilo naročnika o okvari/napaki stroja z odzivnim časom 24 ur od prejema obvestila o napaki/okvari. Navedeno pomeni, da servis v odzivnem času pride na lokaciji naročnika, kjer napako odpravi. V kolikor napake ni mogoče odpraviti na lokaciji naročnika, zagotovi nadomestni stroj za čas odprave napake/popravila stroja. V primeru, da odpravo napake/popravilo stroja ne bo možno izvesti na lokaciji naročnika, mora servis na lastne stroške opraviti prevoz stroja, do servisne delavnice in po odpravljeni napaki/popravilu nazaj na naslov naročnika,
* odprava okvare/napake se lahko opravi na lokaciji naročnika ali na lokaciji izvajalca, pri čemer izvajalec nosi vse stroške, povezane s prevozom stroja na lokacijo izvajalca in nazaj (na lokacijo naročnika) po izvedeni odpravi napake/popravilu stroja.

Na podlagi navedenega, naročnik spreminja razpisno dokumentacijo na naslednji način:

* črta se besedilo drugega in tretje odstavka 2.2.3. točke razpisne dokumentacije, ki se ga nadomesti z naslednjim besedilom:

*»Ponudnik v tehnični specifikaciji za posamezni sklop navede naziv in lokacijo ustrezno usposobljenega servisa, ki na območju Republike Slovenije zagotavlja vzdrževanje in servisiranje po pravilih stroke in v skladu z navodili proizvajalca čistilnega stroja. Zahteve glede servisov so navedene tudi v tehnični specifikaciji.«*

*»Ponudnik mora naročniku zagotavljati naročniku 24-urno asistenco. V času garancijske dobe mora biti asistenca brezplačna. Ponudnik mora za čas okvare in popravila čistilnega stroja v garancijski dobi, takoj in brezplačno zagotoviti nadomestni čistilni stroj.«,*

* v Prilogah 5/1-5/3 razpisne dokumentacije, v delu SERVISIRANJE IN ASISTENCA, se skladno z navedeno spremembo ustrezno spremeni besedilo glede servisa. Spremenjeno besedilo je razvidno v posamezni Prilogi 5/1-5/3,
* v 11. členu osnutka okvirnega sporazuma se doda nov peti odstavek, ki se glasi: »Prodajalec se obvezuje odzvati na obvestilo kupca o okvari/napaki stroja z odzivnim časom 24 ur od prejema obvestila o napaki/okvari. Prodajalec bo v navedenem roku oziroma v dogovorjenem odzivnem času, na lokaciji kupca, pričel z odpravo okvare/napake na čistilnem stroju. Prodajalec lahko odpravo okvare/napake opravi na lokaciji kupca ali na lokaciji prodajalca, pri čemer prodajalec nosi vse stroške, povezane s prevozom stroja na lokacijo prodajalca in nazaj (na lokacijo kupca) po izvedeni odpravi napake/popravilu stroja. V kolikor odprave napake/popravilo stroja ne bo možno izvesti na lokaciji kupca, mora prodajalec na lastne stroške opraviti prevoz čistilnega stroja do ustrezno usposobljene servisne delavnice, in po odpravljeni napaki/popravilu, opraviti prevoz čistilnega stroja nazaj na lokacijo kupca. V kolikor okvare/napake ni mogoče odpraviti na lokaciji kupca, prodajalec zagotovi nadomestni čistilni stroj za čas odprave napake/popravila stroja.«.
* dosedanji peti odstavek 11. člena osnutka okvirnega sporazuma postane šesti odstavek 11. člena okvirnega sporazuma,
* črta se besedilo prvega stavka 12. člena osnutka okvirnega sporazuma, ki se ga nadomesti z naslednjim besedilom: **»***Prodajalec zagotavlja kupcu, da je za dobavljen čistilni stroj, na območju Republike Slovenije, na voljo najmanj 1 (en) ustrezno usposobljen servis.«.*

Naročnik je na Portalu javnih naročil objavil spremenjeno razpisno dokumentacijo, ki zajema vse navedene spremembe. Ponudniki morajo pri pripravi ponudbe upoštevati vse spremembe razpisne dokumentacije in ponudbo oddati na spremenjenih obrazcih (prilogah), ki so sestavni del spremenjene razpisne dokumentacije z dne 3. 10. 2025.

Vse navedene spremembe bo naročnik upošteval pri pripravi pogodbe za posamezni sklop predmeta javnega naročila, ki jo bo sklenil z izbranim ponudnikom.

V skladu z navedenimi spremembami in pojasnili se smiselno spremenijo vsa ostala določila razpisne dokumentacije, na katera se navedene spremembe in pojasnila nanašajo.

SPREMEMBA RAZPISNE DOKUMENTACIJE:

Naročnik spreminja rok za prejem ponudnikovih vprašanj (1. 7. točka razpisne dokumentacije), ki se podaljša do 6. 10. 2025 do 10:00 ure.

JAVNI HOLDING Ljubljana, d.o.o.

Sektor za javna naročila